পটুয়াখালীর বাউফল উপজেলার বিলবিলাস এলাকার বাসিন্দা ইসরাত জাহান জবানবন্দিতে বলে- ‘২০১৬ সালের ১৫ আগস্ট আমি, আকলিমা, খাদিজা ও ডা. ঐশিকে র‌্যাব নব্য জেএমবির সদস্য হিসেবে গ্রেফতার করে। এরপর মিরপুর থানায় আমাদের বিরুদ্ধে মামলা হয়। সাড়ে সাত মাস জেলখানায় থাকার পর ২০১৭ সালের ৪ এপ্রিল জামিনে মুক্তি পাই। জামিনে আসার পর নয় মাস বাসায় থাকি। তারপর ১৭ই ডিসেম্বর মানারাত ইউনিভার্সিটিতে আবারও ভর্তি হই। তখন আবার সবার সঙ্গে যোগাযোগ হয়। আমি, আকলিমা, খাদিজা আবার গ্রুপ স্টাডি শুরু করি। বিশেষ করে জিহাদ নিয়ে আলোচনা ও নব্য জেএমবির বিভিন্ন ভিডিও দেখতাম। এসময় আমরা বিভিন্ন আইডি ব্যবহার করতাম ও টেলিগ্রাম আইডি ব্যবহার করতাম।